“ดาวโจนส์ฟิวเจอร์” ดิ่งกว่า 500 จุด กังวลโควิดทุบเศรษฐกิจโลก
“ดาวโจนส์ฟิวเจอร์” ดิ่งหนักกว่า 500 จุด กังวลโควิดทุบเศรษฐกิจโลก โดย ณ เวลา 17.20 น. ตามเวลาไทย ดัชนีดาวโจนส์ฟิวเจอร์ ลบ 507 จุด หรือ 1.47% สู่ระดับ 34,061 จุด
“ดาวโจนส์ฟิวเจอร์” ดิ่งหนักกว่า 500 จุด กังวลโควิดทุบเศรษฐกิจโลก โดย ณ เวลา 17.20 น. ตามเวลาไทย ดัชนีดาวโจนส์ฟิวเจอร์ ลบ 507 จุด หรือ 1.47% สู่ระดับ 34,061 จุด
8 ก.ค. 2564

ผู้สื่อข่าวรายงานว่า ดัชนีดาวโจนส์ฟิวเจอร์ทรุดตัวลงกว่า 500 จุดในวันนี้(8ก.ค.64) ท่ามกลางความวิตกเกี่ยวกับการฟื้นตัวของเศรษฐกิจโลกที่จะได้รับผลกระทบจากการแพร่ระบาดของไวรัสโควิด-19
โดย ณ เวลา 17.20 น.ตามเวลาไทย ดัชนีดาวโจนส์ฟิวเจอร์ลบ 507 จุด หรือ 1.47% สู่ระดับ 34,061 จุด
ดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาด พุ่งขึ้นเหนือระดับ 20 จุดในวันนี้
ทั้งนี้ ดัชนีดาวโจนส์ฟิวเจอร์ดิ่งลงหลังจากที่รัฐบาลญี่ปุ่นประกาศภาวะฉุกเฉินในกรุงโตเกียวเป็นครั้งที่ 4 ในวันนี้ ซึ่งจะมีผลบังคับใช้ในวันที่ 12 ก.ค.-22 ส.ค. โดยจะครอบคลุมถึงช่วงเวลาการจัดกีฬาโอลิมปิกในกรุงโตเกียวที่จะเริ่มขึ้นในวันที่ 23 ก.ค. ขณะที่ประเทศต่างๆยังคงเผชิญผลกระทบจากการกลายพันธุ์ของไวรัสโควิด-19
ทั้งนี้ความวิตกดังกล่าวทำให้นักลงทุนพากันเข้าซื้อพันธบัตรรัฐบาลสหรัฐ ส่งผลให้อัตราผลตอบแทนพันธบัตรอายุ 10 ปีดิ่งลงต่ำกว่า 1.27% ในวันนี้ แตะระดับต่ำสุดนับตั้งแต่เดือนก.พ.
โดยหุ้นกลุ่มที่ได้ประโยชน์จากการเปิดเศรษฐกิจ เช่น กลุ่มธุรกิจเรือสำราญ และกลุ่มค้าปลีก ต่างดิ่งลงในการซื้อขายก่อนเปิดตลาดวันนี้
นอกจากนี้ การร่วงลงของอัตราผลตอบแทนพันธบัตรได้ฉุดให้หุ้นกลุ่มธนาคารปรับตัวลงในการซื้อขายก่อนเปิดตลาดวันนี้เช่นกัน เนื่องจากนักลงทุนกังวลเกี่ยวกับความสามารถในการทำกำไรของภาคธนาคารในสภาวะอัตราดอกเบี้ยต่ำ